逆天奇案2|方力申大量繞口劖手對白 獲視后林夏薇教戲傳授秘笈
由劉家豪總監製的《逆天奇案2》,飾演天才生物學教授的Alex方力申,其角色理性大於感性,事事都以科學理論來解釋,甚至於覺得「愛情」都是假的,Alex將角色的「直男特質」演繹到位,更表示要感謝視后林夏薇。
劇中感情線亦是《逆天2》的看點之一,昨晚一集劇情適逢是情人節,Nic Sir(黃智賢飾)和Hazel(蔣祖曼飾)翻撻後首度過情人節,溫馨甜蜜滿瀉;與阿Wing(林夏薇飾)分手的森Sir眼見街裏愛人一對對,自己卻形單隻影自隊雙餸飯,不禁黯然神傷!
另邊廂,阿Wing與天才生物學教授唐冠峰(方力申Alex飾)在大學中邂逅,冠峰駕車載穎思一程,期間兩人大談愛情觀,冠峰認為愛情根本不存在:「大腦分泌出愛情感覺,大概會喺一年半到三年之後,呢種感覺就會消失,但係呢段時間足夠畀人類完成兩性結合同生育,愛情只係基因繁殖機制。」阿Wing則不太認同:「我覺得除咗基因繁殖之外,人類之間仲有陪伴同埋承諾,呢啲都包括喺愛情。」冠峰聞言再拋下大量學術術語反駁她,雖然直男指數爆晒標,但阿Wing對冠峰似乎有特別的感覺!
Alex受訪時透露靠幻想代入角色:「角色細細個就被老竇帶去荒島做科研,童年淨係得讀書同做研究,我嘗試用屋企嘅情況套番落角色,如果我老竇淨係同我講運動,搬去一個地方淨係練水,日日都係咁練,我都會感受到呢個痛苦,用呢個感受代入番個角色。」講到劇中要面對大量繞口劖手的專業術語對白,Alex透露獲視后檔林夏薇傳授秘笈:「薇薇教我可以錄低再翻聽,呢個方法啱晒我,因為每日都要揸成個幾鐘頭車,呢個方法好處係去到邊都可以聽,好似聽廣播劇咁,仲有可以聽番覺得演繹得好唔好,如果唔鍾意呢個方法就再錄過,確實幫咗我好多。同埋劇中有好多專業術語同埋英文,所以事前都要做足Research。」
劇中Alex直男指數爆晒標,問到他現實中的愛情觀時,他笑言:「感情方面唔係好識講。我覺得人大咗就會體會到,你覺得自己做得好時,可能人哋會覺得唔好,最緊要係對方覺得你係稱職嘅伴侶先係最緊要。」劇中Alex不時會大顯廚藝,問到現實中有否和女友玩煮飯仔?他笑謂:「大家都好忙冇乜時間煮嘢食,同埋對食嘢嘅要求都好易滿足,煮熟就得。」